Nog R33 miljard nodig om Kusile, Medupi te voltooiPres. Cyril Ramaphosa (Foto: Elmond Jiyane/GCIS) Dit gaan nog minstens R33 miljard kos om die Medupi‑ en Kusile-kragstasies te voltooi. Pres. Cyril Ramaphosa het Donderdag vrae in die parlement beantwoord waartydens hy bekend gemaak het dit gaan nog sowat R19 miljard kos om Medupi te voltooi en R14 miljard om Kusile te voltooi. “Eskom se voorneme is om die oorblywende omvang van werk by Medupi en Kusile te voltooi binne die huidige projekbegrotings wat deur die Eskom-raad goedgekeur is. “Eskom maak bestendige vordering met die ontwikkeling en implementering van doeltreffende tegniese oplossings vir die groot aanlegdefekte by die Medupi- en Kusile-kragstasies.” John Steenhuisen, DA-leier, het dit aan Ramaphosa gestel dat hy al in 2015 beloof het dat beurtkrag binne twee jaar uitgeskakel sou word. Ramaphosa het hierop geantwoord dat beurtkrag nie die opsetlike bedoeling van enigiemand is nie en dat hy die uitlatings in 2015 gemaak het omdat hy werklik geglo het dat Medupi en Kusile die land se kragprobleme sou oplos. Hy het beurtkrag beskryf as ’n “ramp van enorme proporsie” en gesê twee weke gelede het byna 50% van die land se opwekkingskapasiteit in duie gestort. Volgens Ramaphosa is daar foute langs die pad gemaak, maar word daaraan gewerk om die probleme op te los. Hy het gesê daar sal binnekort aankondigings gedoen word wat hy “hoop en vertrou ons vorentoe sal neem”.